REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/205-19

10. septembar 2019. godine

B e o g r a d

ZAPISNIK

36. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 9. SEPTEMBRA 2019. GODINE

Sednica je počela u 9,00 časova.

Sednici je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Ljubiša Stojmirović, prof. dr Marko Atlagić, Nataša St. Jovanović, prof. dr Žarko Obradović, Miletić Mihajlović, Olena Papuga i doc. dr Mihailo Jokić.

Sednici Odbora su prisustvovali zamenici odsutnih članova Odbora: Andrijana Avramov (dr Vladimir Orlić), Arpad Fremond (Fatmir Hasani) i dr Predrag Jelenković (Milena Bićanin).

Sednici nisu prisustvovali članovi Odbora: prof. dr Milan Knežević, Đorđe Kosanić, dr Žarko Korać, Dubravko Bojić, mr Aleksandra Jerkov, Ljupka Mihajlovska, kao ni njihovi zamenici.

 Sednici su prisustvovali iz Ministarstva prosvete, nauke i tehnološkog razvoja: ministar Mladen Šarčević, pomoćnica ministra za dualno obrazovanje Gabrijela Grujić, savetnik Vladimir Bojković, pomoćnik ministra za visoko obrazovanje doc. dr Bojan Tubić, samostalni savetnik Katarina Ranđić, viši savetnik Dragana Stojiljković, viši savetnik u Odseku za pravne poslove Ljiljana Nenadović, direktor Zavoda za intelektualnu svojinu Vladimir Marić, pomoćnik direktora Zavoda za intelektualnu svojinu Branka Totić, pomoćnik direktora Zavoda Aleksandra Mihajlović.

 Na predlog predsednika Odbora, jednoglasno, usvojen je sledeći:

Dnevni red:

1. Razmatranje Predloga zakona o dualnom modelu studija u visokom obrazovanju, koji je podnela Vlada (broj 612-1870/19 od 13. juna 2019. godine), u načelu;
2. Razmatranje Predloga zakona o regulisanim profesijama i priznavanju profesionalnih kvalifikacija, koji je podnela Vlada (broj 011-1925/19 od 24. juna 2019. godine), u načelu;
3. Razmatranje Predloga zakona o izmenama i dopunama Zakona o patentima, koji je podnela Vlada (broj 011-1929/19 od 24. juna 2019. godine), u načelu;
4. Razmatranje Predloga zakona o izmenama i dopunama Zakona o autorskim i srodnim pravima, koji je podnela Vlada (broj 011-225/19 od 8. februara 2019. godine), u načelu;
5. Razmatranje Predloga zakona o izmenama i dopunama Zakona o zaštiti topografija poluprovodničkih proizvoda, koji je podnela Vlada (broj 011-1645/19 od 13. maja 2019. godine), u načelu.

 Pre prelaska na razmatranje utvrđenog dnevnog reda, usvojen je, bez primedaba, Zapisnik 35. sednice Odbora, koja je održana 28. juna 2019. godine.

 Odbor je, na predlog predsednika Odbora, odlučio, većinom glasova (za 10, nije glasalo 1 od ukupno 11 prisutnih), da se na ovoj sednici vodi zajednički načelni pretres o predloženim tačkama dnevnog reda.

 **Prva, druga, treća, četvrta i peta tačka dnevnog reda-**

 Saglasno članu 79. Poslovnika Narodne skupštine, predsednik Odbora Muamer Zukorlić dao je reč ministru prosvete, nauke i tehnološkog razvoja.

Ministar Mladen Šarčević je povodom Predloga zakona o dualnom modelu studija u visokom obrazovanju podsetio da se ovaj model obrazovanja već dve godine primenjuje na deo srednjeg stručnog obrazovanja i vaspitanja za obrazovne profile u trajanju od tri, odnosno četiri godine i specijalističkog obrazovanja, te da je pored svih kritika i narodnih poslanika i dela javnosti, primena Zakona o dualnom obrazovanju doživela pozitivni preporod, na što ukazuje sve veći broj učenika koji su zainteresovani za ovakav vid školovanja. Naime, prve godine primene ovog zakona bilo je jedva 400 učenika, dok je prema poslednjoj evidenciji taj broj narastao na preko sedam hiljada učenika. Naglasio je da nijedan incident prilikom ovakvih praksi nije zabeležen, te dodao da su za to zaslužni i školski instruktori, koji se staraju o pedagoškom ponašanju đaka i brinu o svim okolnostima u kojima se odvija praktična nastava.

Istakao je da se cilj uvođenja dualnog modela studija u visokom obrazovanju ogleda u premošćavanju jaza između teorijskih i praktično stečenih znanja, te brzog prilagođanja promenama u globalizovanoj ekonomiji. Ministarstvo je prateći iskustva drugih zemalja i radeći projekte pod okriljem Evropske komisije, zajedno sa predstavnicima univerziteta, privredne komore i mnogih drugih asocijacija, studiozno pristupilo ovom projektu. Ovaj zakon treba da doprinese zaustavljanju odliva mladih kadrova, jer će studenti već od prve godine biti uključeni u proces rada, koji će biti vrednovan kroz plaćanje naknade, školarina, stipendija ili na neki drugi način, čime će se poboljšati studentski standard. Pomenuo je da određene kompanije već traže kontakte sa dekanima određenih fakulteta, kao što su fakulteti mašinske struke, koji su po svojoj suštini dualni, kako bi uključili studente u rad i stekli mogućnost da bolje procene učenike i njihove sposobnosti.

Za Predlog zakona o regulisanim profesijama i priznavanju profesionalnih kvalifikacija, naglasio je da ima odloženo dejstvo i da će se primenjivati od momenta pristupanja naše zemlje Evropskoj uniji, za šta je neophodno stvaranje administrativnih pretpostavki za njegovu primenu. Ovim zakonom štite se određene profesije do momenta ulaska naše zemlje u Evropsku uniju i podrazumeva minimalne uslove osposobljavanja onih profesija kod kojih je predviđeno automatsko priznavanje i to: doktora medicine, doktora medicine specijaliste, doktora dentalne medicine, doktora dentalne medicine specijaliste, medicinskih sestara opšte nege, babica, magistra farmacije, doktora veterinarske medicine i arhitekte. Za obezbeđivanje administrativne podrške za implementaciju propisa Evropske unije u delu koji ovaj Predlog zakona tretira, za početak je nadležno Ministarstvo prosvete, nauke i tehnološkog razvoja. Dodao je da očekuje pogrešno tumačenje ovog zakona u javnosti i kritiku da se ovim podstiče odliv kadrova, što nije tačno, a zatim istakao da je priznavanje diploma evropska kategorija, te da se ovim zakonom obezbeđuje i dolazak ljudi iz inostranstva na rad u Srbiju.

 U vezi sa trećom, četvrom i petom tačkom dnevnog reda, naveo je da su predložene izmene i dopune seta zakona iz intelektualne svojine, takođe obaveza Republike Srbije, i to prema Poglavlju 3 - Pravo poslovnog nastanjivanja i sloboda pružanja usluga i Poglavlju 4 - Slobodno kretanje kapitala. Predlogom zakona o izmenama i dopunama Zakona o patentima na efikasniji način se uređuju odnosi poslodavca i zaposlenog u slučajevima kada pronalazak nastane u radnom odnosu, dok se izmenama i dopunama Zakona o autorskom i srodnim pravima uspostavlja efikasniji nacionalni sistem pravne zaštite autorskog i srodnih prava. Dodao je da će prvi put glumačka prifesija moći da naplaćuje svoja reemitovanja. Takođe, izmenama i dopunama Zakona o zaštiti topografija poluprovodničkih proizvoda reguliše se zaštita i usklađivanje topografija poluprovodničkih proizvoda sa međunarodnim propisima u ovoj oblasti.

U diskusiji povodom predloženih zakona učestvovali su: prof. dr Ljubiša Stojmirović, Predrag Jelenković, prof. dr Marko Atlagić, doc. dr Mihailo Jokić i Nataša St. Jovanović,

 Predsednik Odbora Muamer Zukorlićje zaključio pretresu načelu o ovim predlozima zakona, a zatim se Odbor izjasnio:

Odbor je, u skladu sa čl. 155. stav 2. Poslovnika Narodne skupštine, većinom glasova (za 10, nije glasalo 1 od ukupno 11 prisutnih), odlučio da predloži Narodnoj skupštini da prihvati Predlog zakona o dualnom modelu studija u visokom obrazovanju u načelu.

Odbor je, u skladu sa čl. 155. stav 2. Poslovnika Narodne skupštine, jednoglasno, odlučio da predloži Narodnoj skupštini da prihvati Predlog zakona o regulisanim profesijama i priznavanju profesionalnih kvalifikacija u načelu.

Odbor je, u skladu sa čl. 155. stav 2. Poslovnika Narodne skupštine, većinom glasova (za 10, nije glasalo 1 od ukupno 11 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o patentima u načelu.

Odbor je, u skladu sa čl. 155. stav 2. Poslovnika Narodne skupštine, većinom glasova (za 10, nije glasalo 1 od ukupno 11 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o autorskim i srodnim pravima u načelu.

Odbor je, u skladu sa čl. 155. stav 2. Poslovnika Narodne skupštine, većinom glasova (za 10, nije glasalo 1 od ukupno 11 prisutnih), odlučio da predloži Narodnoj skupštini da prihvati Predlog zakona o izmenama i dopunama Zakona o zaštiti topografija poluprovodničkih proizvoda u načelu.

Za izvestioca Odbora na sednici Narodne skupštine određen je Muamer Zukorlić, predsednik Odbora.

 Sednica je završena u 10,00 časova.

 SEKRETAR PREDSEDNIK

 Dragomir Petković Muamer Zukorlić